
Paskaidrojuma raksts 
Saistošo noteikumu “Grozījumi Rīgas domes 2023. gada 12. jūlija saistošajos noteikumos Nr. RD-23-220-sn “Par mājsaimniecības atzīšanu par trūcīgu vai maznodrošinātu un sociālās palīdzības pabalstiem Rīgas valstspilsētas pašvaldībā”” projektam

	1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi
Saistošo noteikumu “Grozījumi Rīgas domes 2023. gada 12. jūlija saistošajos noteikumos Nr. RD-23-220-sn “Par mājsaimniecības atzīšanu par trūcīgu vai maznodrošinātu un sociālās palīdzības pabalstiem Rīgas valstspilsētas pašvaldībā”” (turpmāk – saistošie noteikumi) mērķis ir pilnveidot sociālās palīdzības pabalstu piešķiršanas nosacījumus un kārtību Rīgas valstspilsētas pašvaldībā (turpmāk – pašvaldība), mazināt administratīvo slogu personām – pabalstu pieprasītājiem un Rīgas Sociālajam dienestam (turpmāk – Sociālais dienests), kā arī nodrošināt skaidru un vienveidīgu tiesiskā regulējuma piemērošanu. Saistošie noteikumi izstrādāti, izvērtējot Sociālā dienesta pieredzi spēkā esošā regulējuma piemērošanā un konstatētās problēmas praksē.
Ar saistošiem noteikumiem:
· Pabalsta veselības aprūpei piešķiršanas kārtībā noteikts, ka ārsta atzinums par nepieciešamību lietot inkontinences līdzekļus un/vai urīnceļu katetrus iesniedzams, pabalstu pieprasot pirmo reizi, nevis atkārtoti katru gadu. Vienlaikus prasība iesniegt ārsta speciālista atzinumu tiek aizstāta ar prasību iesniegt ārsta atzinumu. Tādējādi tiek vienkāršota pabalsta pieprasīšana un samazinātas administratīvās procedūras, nepieprasot dokumentu atkārtotu iesniegšanu katru gadu.
· Precizēti pabalsta veselības aprūpei ietvaros apmaksājamie izdevumi par veselības aprūpes un medicīniskās rehabilitācijas pakalpojumiem, kas saņemti ambulatori vai personas dzīvesvietā. Attiecībā uz ārstniecības iestādes dienas vai diennakts stacionārā saņemtiem valsts apmaksātiem veselības aprūpes pakalpojumiem skaidri norādīts, ka atbalsts pacienta līdzmaksājumu apmaksai attiecas arī uz medicīnisko rehabilitāciju. 
· Noteikts, ka saistošo noteikumu 14.3.1. un 14.3.2. apakšpunktā minēto pabalstu summas ieskaita tā kalendārā gada kopējā 100 euro limitā, kurā iesniegts iesniegums par pabalsta piešķiršanu, neatkarīgi no izdevumu rašanās dienas – tādā veidā tiek novērsta atšķirīgu interpretācija par piemērojamo kalendārā gada pabalsta limitu. Minētā kārtība piemērojama, arī tad, ja izdevumi radušies iepriekšējā kalendārajā gadā, ievērojot izdevumus apliecinošo dokumentu iesniegšanai noteikto triju mēnešu termiņu.
· Administratīvā sloga mazināšanai noteikts, ka pabalstu veselības aprūpei var pieprasīt vienu reizi trijos mēnešos, iesniedzot izdevumus apliecinošu dokumentu kopijas ne vēlāk kā triju mēnešu laikā no izdevumu rašanās brīža. Izņēmuma gadījumos pabalstu varēs pieprasīt arī pirms triju mēnešu termiņa beigām, ja radušos izdevumu apmērs vai personas sociālā situācija pamato nepieciešamību pabalstu piešķirt ātrāk. Tādējādi dokumentu iesniegšana radīs mazāku administratīvo slogu Sociālā dienesta darbiniekiem un arī pabalsta pieprasītājiem, vienlaikus saglabājot iespēju savlaicīgi saņemt atbalstu individuāli pamatotās situācijās. Izdevumus apliecinošajos dokumentos jābūt norādītam pakalpojuma saņēmēja vārdam, uzvārdam, personas kodam, maksājuma mērķim, datumam un summai. Ja radīsies pamatotas šaubas par dokumenta īstumu, salasāmību vai atbilstību pabalsta piešķiršanas nosacījumiem, Sociālais dienests būs tiesīgs pieprasīt uzrādīt dokumenta oriģinālu.
· Noteikts, ka lēmumam par pabalsta parāda par mājokli pamatsummas samaksai piešķiršanu jāpamatojas uz mājsaimniecības sociālās un materiālās situācijas, parāda rašanās apstākļu un mājokļa zaudēšanas riska individuālu izvērtējumu. Pabalstu varēs piešķirt, ja mājokļa platība nepārsniedz noteiktos normatīvus, parāds radies tādu apstākļu dēļ, kas būtiski ietekmējuši mājsaimniecības spēju segt ar mājokļa lietošanu saistītos izdevumus, un Sociālais dienests konstatē, ka pabalsta piešķiršana ir nepieciešama mājokļa zaudēšanas riska novēršanai, ievērojot arī pārējos pabalsta piešķiršanas nosacījumus.
Vienlaikus ar saistošiem noteikumiem tiek izslēgta prasība iesniegt dokumentus, kas apliecina neparedzētas situācijas iestāšanos, jo praksē mājsaimniecību rīcībā šādu dokumentu bieži nav. Parāda rašanās apstākļus un mājokļa zaudēšanas risku sociālais darbinieks var izvērtēt, analizējot mājsaimniecības faktisko sociālo situāciju. Tādējādi tiks mazināts administratīvais slogs un novērsta nesamērīga papildu dokumentu pieprasīšana, vienlaikus saglabājot individuālu un pamatotu lēmuma pieņemšanu.
· Tiek svītrots saistošo noteikumu 25. punkts, jo tajā noteiktā trīspusējās vienošanās slēgšanas kārtība par mājokļa parāda samaksu praksē nav efektīva. Pēdējos piecos gados to mēģināts piemērot tikai vienreiz, taču viena no pusēm atteicās noslēgt vienošanos. Vienošanās slēgšana rada papildu administratīvo slogu Sociālajam dienestam un pārējām pusēm. Praksē efektīvāka ir pabalsta piešķiršana vienā maksājumā, nekavējoties samazinot vai dzēšot parādu. Ja vienošanās paredz personai pakāpeniski segt daļu parāda, pastāv augsts maksājumu neizpildes risks. Šādā gadījumā vienošanās ir izbeidzama un tās mērķis netiek sasniegts, kas papildus pamato šīs kārtības svītrošanu.
· Tiek svītrots pabalsts patstāvīgas dzīves uzsākšanai pēc ilgstošas sociālās aprūpes un sociālās rehabilitācijas pakalpojuma institūcijā izbeigšanas pilngadīgām personām, jo institūciju pakalpojumus arvien biežāk saņem personas ar izteiktu nepieciešamību pēc aprūpes un pabalsts ilgstoši nav pieprasīts, tas ir zaudējis aktualitāti. Minētais pabalsts pašvaldībā tiek piešķirts kopš 2019. gada, bet pēdējo reizi tas piešķirts vienai personai 2023. gada februārī. Ja nākotnē veidosies situācija, ka kādai personai tiks izbeigts ilgstošas sociālās aprūpes un sociālās rehabilitācijas pakalpojums institūcijā pilngadīgām personām un persona uzsāks patstāvīgu dzīvi, tad personu nepieciešamības gadījumā varēs materiāli atbalstīt, lemjot par pabalsta sociālās rehabilitācijas mērķu sasniegšanai piešķiršanu. Pabalstam netika plānots atsevišķs finansējums, tas tika iekļauts pabalstam sociālās rehabilitācijas mērķu sasniegšanai plānotajā finansējumā. 
Saistībā ar pabalsta patstāvīgas dzīves uzsākšanai atcelšanu paredzēts svītrot saistošo noteikumu 3.2.1.3. apakšpunktu un VI nodaļu. 
· Noslēguma jautājumu nodaļu paredzēts papildināt ar regulējumu, kas nosaka, ka, izskatot pirms grozījumu spēkā stāšanās saņemtus iesniegumus, Sociālais dienests piemēro lēmuma pieņemšanas dienā spēkā esošo tiesisko regulējumu. Atbilstoši nodaļas papildināšanai precizēts tās nosaukums.

Kā alternatīva grozījumu izdarīšanai tika izvērtēta spēkā esošā regulējuma saglabāšana, papildus skaidrojot tā piemērošanu, pilnveidojot Sociālā dienesta iekšējās darba procedūras un iedzīvotāju informēšanu. Tomēr ar šādiem pasākumiem nav iespējams mainīt Rīgas domes 2023. gada 12. jūlija saistošo noteikumu Nr. RD-23-220-sn “Par mājsaimniecības atzīšanu par trūcīgu vai maznodrošinātu un sociālās palīdzības pabalstiem Rīgas valstspilsētas pašvaldībā” (turpmāk – saistošie noteikumi Nr. RD-23-220-sn) noteiktās dokumentu iesniegšanas prasības un termiņus, atbalstāmo izdevumu loku un pabalstu piešķiršanas nosacījumus vai svītrot aktualitāti zaudējuša pabalsta regulējumu. Tādēļ alternatīvie risinājumi nenodrošinātu izvirzītā mērķa sasniegšanu pilnā apjomā un ir nepieciešami saistošo noteikumu Nr. RD-23-220-sn grozījumi .


	2. Fiskālā ietekme uz pašvaldības budžetu, iekļaujot attiecīgus aprēķinus
Saistošo noteikumu īstenošanai paredzēts izmantot pašvaldības budžeta programmā 18.02.00 “Sociālie pabalsti Rīgas valstspilsētas iedzīvotājiem” plānoto finansējumu. Grozījumi neparedz jaunus pabalstu veidus vai noteikto pabalstu apmēru palielināšanu. 
2025. gadā pabalstu veselības aprūpei saņēma 6 415 trūcīgas un maznodrošinātas personas. Kopējā izmaksātā summa bija 755 991,20 EUR, tai skaitā:
· pabalstu kompensējamo zāļu sarakstā iekļauto zāļu un medicīnisko ierīču iegādes izdevumu daļas samaksai saņēma 4 624 personas 429 486,27 EUR apmērā (vidēji 92,88 EUR viena persona);
· pabalstu inkontinences līdzekļu un/vai urīnceļu katetru iegādei saņēma 57 personas 9 707,34 EUR apmērā (vidēji 170,30 EUR viena persona);
· pabalstu pacienta līdzmaksājuma segšanai un maksas ārstniecības pakalpojumu apmaksai saņēma 4 521 persona 306 724,96 EUR apmērā (vidēji 67,84 EUR viena persona);
· pabalstu pacienta līdzmaksājuma par ārstēšanos stacionārā segšanai saņēma 100 personas 10 072,63 EUR apmērā (vidēji 100,73 EUR viena persona).
2026. gada budžeta plānā (pēc grozījumiem) pabalstam veselības aprūpei ir plānots izlietot 805 000 EUR, desmit mēnešos pabalstam veselības aprūpei ir izlietoti 659 846,50 EUR jeb 82 % no gada plāna, pabalsts izmaksāts 5 922 trūcīgām un maznodrošinātām personām. 
· pabalstu kompensējamo zāļu sarakstā iekļauto zāļu un medicīnisko ierīču iegādes izdevumu daļas samaksai saņēma 4 348 personas 365 044,77 EUR apmērā (vidēji 83,96 EUR viena persona);
· pabalstu inkontinences līdzekļu un/vai urīnceļu katetru iegādei saņēma 51 persona 7 358,94 EUR apmērā (vidēji 144,29 EUR viena persona);
· pabalstu pacienta līdzmaksājuma segšanai un maksas ārstniecības pakalpojumu apmaksai saņēma 4 300 personas 281 404,54 EUR apmērā (vidēji 65,44 EUR viena persona);
· pabalstu pacienta līdzmaksājuma par ārstēšanos stacionārā segšanai saņēma 64 personas 6 038,25 EUR apmērā (vidēji 94,35 EUR viena persona).
Paredzams, ka saistošie noteikumi neradīs nepieciešamību pēc papildu finansējuma pabalstam veselības aprūpei 2027. gadā. Pabalsta pieprasītāju skaitu ietekmē trūcīgas vai maznodrošinātas mājsaimniecības statusam noteikto ienākumu sliekšņu un mājsaimniecību ienākumu izmaiņas, tostarp valsts sociālā nodrošinājuma pabalsta apmēra izmaiņas, valsts pensiju indeksācija un minimālās darba algas pieaugums. Nepieciešamais finansējums ir atkarīgs arī no pabalsta saņēmēju faktiskajiem veselības aprūpes izdevumiem. Finansējumu 2027. gadam plānots noteikt, ņemot vērā prognozēto 2026. gada budžeta izpildi un iespējamās pabalsta pieprasījuma izmaiņas.
Finansējums pabalstam parāda par mājokli pamatsummas samaksai pašvaldības budžetā netiek plānots atsevišķi — tas ir iekļauts mājokļa pabalstam paredzētajā finansējumā. 2025. gadā šo pabalstu piešķīra astoņām personām kopsummā 2 110,68 EUR, savukārt 2026. gada desmit mēnešos — četrām personām kopsummā 3 741,91 EUR, tostarp vienai personai — 2 124,01 EUR.


	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)
Saistošajiem noteikumiem paredzama pozitīva sociālā ietekme. 
Iespēja segt pacienta līdzmaksājumu par dzīvesvietā saņemtiem veselības aprūpes un medicīniskās rehabilitācijas pakalpojumiem uzlabos atbalsta pieejamību personām ar īpaši smagiem veselības traucējumiem. 
Pabalsta pieprasīšanu vienkāršos iespēja iesniegt izdevumus apliecinošu dokumentu kopijas un nosacījums, ka ārsta atzinums par nepieciešamību lietot inkontinences līdzekļus un/vai urīnceļu katetrus jāiesniedz tikai pirmajā pabalsta pieprasīšanas reizē. 
Pabalsta parāda par mājokli pamatsummas samaksai nosacījumu pilnveidošana ļaus mērķtiecīgāk novērst mājokļa zaudēšanas risku. 
Saistošajiem noteikumiem nav tiešas ietekmes uz vidi, uzņēmējdarbības vidi vai konkurenci. 


	4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām
Fiziskajām personām tiek mazināts administratīvais slogs un vienkāršota dokumentu aprite, jo veselības aprūpes izdevumus apliecinošus dokumentus varēs iesniegt kopiju veidā ne vēlāk kā triju mēnešu laikā no izdevumu rašanās brīža, savukārt ārsta atzinums par inkontinences līdzekļu un/vai urīnceļu katetru nepieciešamību būs jāiesniedz, pabalstu pieprasot pirmo reizi. Pabalstu veselības aprūpei varēs pieprasīt vienu reizi trijos mēnešos, bet izņēmuma gadījumos – arī agrāk, ja to pamato izdevumu apmērs vai personas sociālā situācija. 
Pabalsta parāda par mājokli pamatsummas samaksai pieprasīšanai tiks atcelta prasība iesniegt dokumentus, kas apliecina neparedzētas situācijas iestāšanos.
Sociālajam dienestam samazināsies ar dokumentu oriģinālu apriti un atkārtotu atzinumu pārbaudi saistītais administratīvais slogs, saglabājot tiesības pamatotu šaubu gadījumā pieprasīt uzrādīt izdevumus apliecinoša dokumenta oriģinālu. 
Jaunas administratīvās procedūras vai papildu izmaksas ne pašvaldībai, ne saimnieciskās darbības veicējiem un nevalstiskā sektora organizācijām nav paredzētas.


	5. Ietekme uz pašvaldības funkcijām un cilvēkresursiem
Saistošo noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci, kā arī saistošie noteikumi neietekmē pašvaldības funkciju īstenošanu.


	6. Izpildes nodrošināšana
Saistošo noteikumu izpildi nodrošina Sociālais dienests, pieņemot un izskatot iesniegumus, izvērtējot personu un mājsaimniecību atbilstību pabalstu saņemšanas nosacījumiem un pieņemot lēmumus par pabalstu piešķiršanu vai atteikumu tos piešķirt. Sociālā dienesta pieņemtos lēmumus var apstrīdēt Rīgas valstspilsētas pašvaldības Labklājības departamentā (turpmāk – Labklājības departaments), savukārt Labklājības departamenta lēmumus var pārsūdzēt Administratīvā procesa likumā noteiktajā kārtībā.


	7. Prasību un izmaksu samērīgums pret ieguvumiem, ko sniedz mērķa sasniegšana
Saistošajos noteikumos paredzētās prasības ir samērīgas ar ieguvumiem, jo tās vienkāršo pabalstu pieprasīšanas procedūras, mazina administratīvo slogu un sekmē sociālās palīdzības pieejamību, vienlaikus saglabājot nepieciešamo kontroli pār pašvaldības budžeta līdzekļu izlietojumu. Izraudzītie risinājumi ir piemēroti noteikto mērķu sasniegšanai un atbilst augstāka juridiskā spēka tiesību normām.


	8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija
Saistošo noteikumu izstrādes gaitā izvērtēti Sociālā dienesta priekšlikumi, kas sagatavoti, pamatojoties uz pabalstu administrēšanas praksi, kā arī Labklājības departamenta audita secinājumi par pabalsta veselības aprūpei piešķiršanu. Atbilstoši Pašvaldību likuma 46. panta trešajai daļai saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai publicēts pašvaldības tīmekļvietnē https://www.riga.lv/lv/saistoso-noteikumu-projekti.
Informācija par publicēšanas periodu un saņemtajiem sabiedrības viedokļiem tiks papildināta pēc sabiedrības viedokļa noskaidrošanas.







